Langanes

Langanes er ei 40 kilometer lang halvøy nordøst på Island. Den ligger mellom Þistilfjörður i vest og Bakkaflói i øst, og er en del av Langanesbyggð kommune.

Det høyeste punktet på halvøya er Gunnólfsvíkurfjall, med 719 meter over havet, lengst i sørøst. Midt på neset skjærer eidet Eiðisskarð gjennom. Det ytterste neset heter Fontur, en 70 meter høy klippe med et fyrtårn først bygget i 1910.

Nordvestsiden er slak, og har gitt opphav til bosetning. Nesset har alltid vært tynt befolket, og alle spredtliggende gårder er nå forlatt. Den største bosetningen er Þórshöfn (Torshavn) på vestkysten med 380 innbyggere per 1. januar 2011 og flyplass. Syv kilometer nord for Torshavn ligger det fraflyttede stedet Sauðanes, med en historisk viktig kirke som nå fungerer som museum. Fiskeværet Skálar lengst i øst hadde mere enn hundre innbyggere tidlig i det 20. århundre, men ble fraflyttet på 1950-tallet. Andre forlatte boplasser er Heiðarhöfn, Læknistaðir, Skoruvík, Fagranes og Saurbær.

Fjellene er laget av tuff på sørøstsiden, basalt ellers. Lavlandet er delt mellom myrdrag, ur og noe krattskog. Flere sjeldne lavarter vokser i nordøst.

Det er større fuglefjell i nordøst, med hekkende lundefugl, lomvi, alke, teist, havhest, krykkje og havsule.

USAs forsvar opererte en radarstasjon på Heiðarfjalli 1954–1968. En annen radarstasjon ble bygget for NATO på Gunnólfsvíkurfjalli i 1989.

 Referanser 

 Eksterne lenker 


Kategori:Halvøyer på Island